錫菲聯降班 留下一項羞恥紀錄
2024年04月28日 13:01
東網電視
更多新聞短片
錫菲聯僅升上英超1季,又要重返英冠。(Getty Images)
周六(27日)晚英超,包尾球隊錫菲聯作客以1比5慘敗於紐卡素腳下,提早前3輪成為今季第一支篤定降班。錫菲聯兩循環聯賽被紐卡素合共攻入13球,創下英超史上單季對同一支對手,最多失球紀錄。
錫菲聯繼上仗領先之下,倒輸畀曼聯之後,今仗又重蹈覆轍,開賽5分鐘由中堅艾密特賀錫頂入先開紀錄,但之後卻兵敗如山倒。紐卡素憑阿歷山大伊沙克入波扳平,下半場展開大屠殺,換邊之後,中場般奴古馬雷斯接應罰球飛頂入網,協助「喜鵲」反超前,加上阿歷山大伊沙克射入12碼,對手賓奧斯邦擺烏龍,以及後備上陣嘅哥林威爾遜建功,紐卡素反勝5比1,加上首循環大炒錫菲聯8比0,兩次交鋒合共攻入錫菲聯13球,成為英超史上單季對同一支對手,最多入球紀錄,換言之紐卡素嘅「榮譽紀錄」,等於錫菲聯嘅「羞恥紀錄」。
錫菲聯已落後尾四諾定咸森林10分,剩下3輪肯定降級失敗,換言之僅升上英超1季,又要重返英冠。